钦定古今图书集成/明伦汇编/官常典/第770卷 > 曹珖
## 钦定古今图书集成/明伦汇编/官常典/第770卷 > 曹珖

按《明外史》本传：“珖字用韦，益都人。万历二十九年进
士。授户部主事，督皇城四门仓。卫军贷群珰子钱，偿
以月饷，军不支饷者三年。及饷期，群珰抱券至，珖命
减息。珰大哗。珖曰：‘并私券奏闻，听上处分耳’。群珰请
如命。军困稍苏，以忧去。起补兵部武选主事，历职方
郎中。大珰私人求大帅，珖不可。东厂太监卢受疏申”
职掌，珖亦请敕受约束部卒，毋陷良民。稍迁河南参
政，引疾归。久之，起南京太常少卿。光宗骤崩，驰疏言：
“先帝春秋鼎盛，便尔徂落，道路咸知。奸党阴谋，医药
杂进，以至于此。天下之弑逆，有毒而非鸩、戕而非刃
者。此与先年梃击，同一奸宄。乞明诏辅臣，直穷奸状，
以雪先帝之仇。”报闻。天启初，叙职方时边功，加光禄
卿，进太常大理卿。时魏忠贤乱政，大狱纷起，珖请告
归。寻为给事中潘士闻所劾，落职闲住。御史卢承钦
历攻东林，诋珖狎主邪盟，遂削夺。崇祯九年起户部
侍郎，督钱法。寻迁左侍郎。三年拜工部尚书。珖初名
珍，避仁宗讳，始改名。五年，陵工成，加太子太保。桂王
重建府第，议加江西、河南、山东、山西田赋十二万有
奇，浙江逋织造银十馀万。巡抚陆完学请编入正额，
珖皆持不可。中官张彝宪总理户、工两部事，议设座
于部堂，珖不可。右侍郎高弘图履任，彝宪欲共设公
座，珖与弘图约，比彝宪至，皆曰：“事竣矣。”撤座去，彝宪
怏怏。及主事金铉、冯元飏交疏劾彝宪，彝宪疑出珖
日，捃摭其隙。会山永巡抚刘宇烈请料价万五千两、
铅五万斤，工部无给银例，与铅之半。宇烈怒，奏铅皆
滥恶。彝宪取粗铅进曰：“库铅尽然。”欲以罪珖。严旨，尽
镕库铅。司官中毒死者三人，内外官多获罪。彝宪乃
纠巡视科道许国荣等十一人。珖疏救，忤旨，诘责。彝
宪又指闸工冒破𬺈，龁之。珖累疏乞骸骨归。五月得
请。屡荐不起。家居十四年卒。